钦定古今图书集成/历象汇编/庶征典/第008卷 > 管子 > 《七臣七主篇》
## 钦定古今图书集成/历象汇编/庶征典/第008卷 > 管子 > 《七臣七主篇》

四禁者何也？春无杀伐，无割大陵，倮大衍，伐大木，斩
大山，行大火，诛大臣，收谷赋；夏无遏水，达名川，塞大
谷，动土功，射鸟兽；秋无赦过，释罪缓刑；冬无赋爵赏
禄，伤伐五谷。故春政不禁，则百长不生；夏政不禁则
五谷不成；秋政不禁，则奸邪不胜；冬政不禁，则地气
不藏。四者俱犯则阴阳不和，风雨不时，大水漂州流
邑，大风漂屋折树，火暴焚，地燋草。天冬雷，地冬霆，草
木夏落而秋荣，蛰虫不藏，宜死者生，宜蛰者鸣。苴多
螣蟆，山多虫。六畜不蕃，民多夭死，国贫法乱，逆气
下生。故曰：“台榭相望者，亡国之庑也；驰车充国者，追
寇之马也；羽剑珠饰者，斩生之斧也；文采纂组者，燔
功之窑也。”明王知其然，故远而不近之也。能去此取
彼，则人主道备矣。